Joernalis lê klag teen Zuma-beskermingseenheidZuma se konvooi verlaat oudpresident Mandela se huis in Houghton, Johannesburg. Foto: EWN/Twitter Pippa Rowles, woordvoerder van Primedia, sê Reinart Toerien het ŉ klag van aanranding aanhangig gemaak. Konst. Ndivhuwo Mulamu, woordvoerder van die polisie, het bevestig dat ŉ saak by die Norwood-polisiestasie geopen is. Mulamu sê niemand is nog in hegtenis geneem in verband met die voorval nie en dat die polisie die saak ondersoek. Toerien is glo Maandag deur een van Zuma se lyfwagte aangerand buite oudpresident Nelson Mandela se huis in Houghton, Johannesburg. Zuma het Mandela gister besoek. Volgens EWN het Toerien op die sypaadjie gestaan en beeldmateriaal geneem terwyl Zuma se konvooi die huis verlaat het. Een van Zuma se lyfwagte het Toerien glo deur die motor se venster geklap en vir hom gesê om te “voertsek”. Katy Katopodis, hoofredakteur van EWN, het die gebeure veroordeel. Sy sê dit is skokkend dat Zuma se lyfwagte dink hulle kan so “straffeloos” optree. Lt.genl. Solomon Makgale, woordvoerder van die nasionale polisiehoof Riah Phiyega, sê Phiyega sal later ŉ verklaring oor die voorval uitstuur. Mac Maharaj, Zuma se woordvoerder, het alle navrae na die polisie verwys.